মিনি কক্সবাজার, চাঁদপুর নিবন্ধের সাথে বিভ্রান্ত হবেন না।

**মৈনট ঘাট** হচ্ছে ঢাকা জেলার এর দোহার উপজেলায় এ পদ্মা নদীর তীরে অবস্থিত একটি পর্যটন আকর্ষণ। এটি মিনি কক্সবাজার নামেও পরিচিত।

ইতিহাস
------

আশির দশক থেকে মূলত মৈনট ঘাটের পরিচিতি শুরু হয়। তখন মৈনট ঘাট থেকে জেলেরা মাছ ধরার জন্য পদ্মা অভিমুখে যাত্রা শুরু করতো। সন্ধ্যায় এখানে মাছ এনে বিক্রি করা হতো।

অবস্থান
-------

**মৈনট ঘাট** ঢাকা জেলার দোহার উপজেলার পদ্মানদীর তীরে অবস্থিত একটি দর্শনীয় স্থান। নদীর এপাড়ে দোহার উপজেলা আর ওপাড়ে ফরিদপুর। মৈনট ঘাট থেকে ফরিদপুরের গোপালপুরের স্পিড বোটে পারাপার হন মানুষ। ঘাটের আশপাশে বিশেষ করে পূর্ব পাশে চর আর সামনে পদ্মা। নদীর ওপারে ফরিদপুরের চর ভদ্রাসন।

মিনি কক্সবাজার নামকরণের ইতিহাস
------------------------------

মৈনট ঘাটকে সর্বপ্রথম মিনি কক্সবাজার নামকরণ করা হয় ২০১৬ সালে। সুন্দরীপাড়া গ্রামের বাসিন্দা সোহাগ সকাল মৈনট ঘাটকে মিনি কক্সবাজার নাম প্রদান করেন। তিনি অনলাইনে মৈনট ঘাটকে নিয়ে ব্যাপক প্রচার প্রচারণা চালান। আধুনিক মৈনট ঘাটের স্বপ্নদ্রষ্টাও বলা হয় তাকে।

যাতায়াতের উপায়
----------------

সোহাগ সকালের লেখা থেকে নেওয়া :

ঢাকা থেকে মৈনট ঘাটে আসার সবচেয়ে সুবিধাজনক উপায়টি হচ্ছে গুলিস্তানের গোলাপ শাহর মাজারের সামনে থেকে সরাসরি মৈনট ঘাটের উদ্দেশে ছেড়ে আসা যমুনা পরিবহনে চেপে বসা। ৯০ টাকা ভাড়া আর দেড় থেকে আড়াই ঘণ্টার বিনিময়ে আপনি পৌঁছে যাবেন মৈনট ঘাট। ফেরার সময় একই বাসে আবার ঢাকা চলে আসবেন। মৈনট থেকে ঢাকার উদ্দেশে শেষ বাসটি ছেড়ে যায় সন্ধ্যা ৬টায়। গুলিস্তানের একই স্থান থেকে এন মল্লিক পরিবহনেও আসতে পারবেন। এ ক্ষেত্রে আপনাকে নামতে হবে নবাবগঞ্জের মাঝিরকান্দা নামক স্থানে। ভাড়া ৭০ টাকা। মাঝিরকান্দা থেকে লোকাল অটোতে দোহারের বাঁশতলা। ভাড়া ১৫ টাকা। চাইলে লক্ষ্মীপ্রসাদ নামক স্থানে নেমে পোদ্দারবাড়ি নামক পুরোনো বাড়িটিও দেখে নিতে পারেন। আর জজবাড়ি, উকিলবাড়ি, কোকিলপ্যারি দালান, খেলারাম দাতার বাড়ি যাকে স্থানীয়ভাবে আন্ধার কোঠা বলা হয়, এসব দর্শনীয় স্থানগুলো ঘুরে দেখতে চাইলে মাঝিরকান্দার আগে কলাকোপা নামক স্থানেই নামতে হবে। যাইহোক, মাঝিরকান্দা থেকে বাঁশতলা আসার পর কার্তিকপুরগামী আরেক লোকাল অটোতে উঠতে হবে। ভাড়া ১৫ টাকা। কার্তিকপুর বাজার থেকে আরেক অটোতে মৈনট ঘাট। ভাড়া ১০ টাকা। রিকশায় গেলে ২০ টাকা। গুলিস্তানের ফুলবাড়িয়া থেকে নগর পরিবহনেও আসতে পারবেন। ভাড়া ৯০ টাকা। নগর পরিবহন নবাবগঞ্জের রুট ব্যবহার করে না। এই বাসটি আসে মুন্সীগঞ্জ হয়ে। এ ক্ষেত্রে আপনাকে কার্তিকপুর বাজারে নামতে হবে। ঢাকার বাবুবাজার ব্রিজ পার হয়ে কদমতলী থেকে সিএনজিতেও আসতে পারবেন। লোকাল সিএনজি কদমতলী থেকে জনপ্রতি ১৮০ টাকা থেকে ২০০ টাকা ভাড়া নিয়ে কার্তিকপুর বাজার পর্যন্ত আসে। এ ছাড়া যমুনা পরিবহন অথবা এন মল্লিক পরিবহন গুলিস্তানের যে স্থান থেকে ছাড়ে, একই স্থান থেকে জয়পাড়া পরিবহন নামক মিনিবাসটিও ছেড়ে আসে দোহারের জয়পাড়ার উদ্দেশে। যাঁরা প্রাইভেট কার অথবা বাইক নিয়ে আসতে চাচ্ছেন, তাঁরা এই বাসের রুটটাকে ব্যবহার করতে পারেন। আসতে সুবিধা হবে। এটি বাবুবাজার ব্রিজ পার হয়ে কদমতলী থেকে নবাবগঞ্জের রুট ধরে টিকরপুর-গালিমপুর হয়ে দোহারের প্রাণকেন্দ্র জয়পাড়া পর্যন্ত আসে। আগে এই বাসটি সরাসরি মৈনট ঘাট পর্যন্ত আসত। কয়েক বছর ধরে জয়পাড়ার পর আর আসছে না। লক্কড়-ঝক্কড় এই মিনিবাসে গুলিস্তান থেকে জয়পাড়া পর্যন্ত আসতে হলে ভাড়া দিতে হবে ৬০ থেকে ৮০ টাকা। দামাদামি করার সুব্যবস্থা আছে। জয়পাড়া থেকে কার্তিকপুর লোকাল অটো ভাড়া ২০ টাকা। ঢাকার মোহাম্মদপুর থেকেও আসার একটা পদ্ধতি আছে। মোহাম্মদপুর বেড়িবাঁধের সিএনজি স্টেশন থেকে আটিবাজার, আটিবাজার থেকে সিএনজি অথবা একপ্রকার ছাদহীন টেম্পোতে কোনাখোলা। কোনাখোলা থেকে দোহার-নবাবগঞ্জগামী যেকোনো একটা বাসে উঠে পড়তে হবে। যারা গাবতলী অথবা সাভারের আশপাশে থাকেন, তারা হেমায়েতপুর থেকে লোকাল সিএনজিতে সরাসরি নবাবগঞ্জ আসতে পারবেন। ভাড়া ১২০ টাকা। অথবা সরাসরি সিএনজি না পেলে হেমায়েতপুর থেকে হযরতপুর, হযরতপুর থেকে পারাগ্রাম, নৌকায় নদী পার হয়ে আরেক সিএনজিতে নবাবগঞ্জ সদর।

চিত্রশালা
---------

* 
* 
* 
* 
* 
* 
* 
* 
* 
* 
* 
*

তথ্যসূত্র
---------

1. ↑  "মৈনট ঘাট: বাড়ির কাছে 'মিনি কক্সবাজার'!"। *দৈনিক প্রথম আলো*। ১৬ আগস্ট ২০১৭। ২৭ জুন ২০১৯ তারিখে মূল থেকে আর্কাইভ করা। সংগ্রহের তারিখ ২৬ জুন ২০১৯।
2. ↑  "পদ্মাপাড়ের মৈনট ঘাট"। *বিডিনিউজ টোয়েন্টিফোর ডটকম*। ২৬ আগস্ট ২০১৬। ২৭ জুন ২০১৯ তারিখে মূল থেকে আর্কাইভ করা। সংগ্রহের তারিখ ২৭ জুন ২০১৯।
3. ↑  দোহার উপজেলা (৩০ মে ২০১৯)। "মৈনট ঘাট"। *বাংলাদেশ জাতীয় তথ্য বাতায়ন*। ২৭ জুন ২০১৯ তারিখে মূল থেকে আর্কাইভ করা। সংগ্রহের তারিখ ২৭ জুন ২০১৯।
4. ↑  "আমাদের ছোট কক্সবাজার মৈনট ঘাট"। *এনটিভি অনলাইন*। ১৬ জুলাই ২০১৬। সংগ্রহের তারিখ ২৭ জুন ২০১৯।
5. ↑  "ঢাকার পাশে ছোট্ট কক্সবাজার 'মৈনট ঘাট'"। *বাংলাট্রিবিউন*। ২৪ জুলাই ২০১৬। ২৭ জুন ২০১৯ তারিখে মূল থেকে আর্কাইভ করা। সংগ্রহের তারিখ ২৭ জুন ২০১৯।
6. ↑  "আমাদের ছোট কক্সবাজার মৈনট ঘাট"। *এনটিভি অনলাইন*। ১৬ জুলাই ২০১৬। সংগ্রহের তারিখ ২৭ জুন ২০১৯।